2013/0302 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta järgmise õigusakti vastuvõtmise kohta: Euroopa Parlamendi ja nõukogu direktiiv, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks Euroopa Parlamendi ja nõukogu direktiiv 2006/87/EÜ

1.Taust

Euroopa Parlamendile ja nõukogule ettepaneku edastamise kuupäev: 10.9.2013 (dokument COM(2013) 622 (final) – 2013/0302 COD). Euroopa Majandus- ja Sotsiaalkomitee arvamuse kuupäev: – 21.1.2014. Regioonide Komitee arvamuse kuupäev: – 31.1.2014. Euroopa Parlamendi seisukoha kuupäev, esimene lugemine: – 15.4.2014. Nõukogu seisukoha vastuvõtmise kuupäev: – 13.5.2016.

2.Komisjoni ettepaneku eesmärk

Direktiiviga 2006/87/EÜ on kehtestatud ELi siseveeteede võrgus käitatavate laevade tehnilised nõuded. Lisaks on Reini laevaliikluse keskkomisjon (CCNR) Reini laevaliikluse muudetud konventsiooniga kehtestanud Reini jõel sõitvate laevade tehnilised nõuded. Direktiivi 2006/87/EÜ eesmärk on tagada ohutu navigeerimine samaväärsetel tingimustel kui on sätestatud Reini eeskirjades. Samuti on direktiivi eesmärk tagada, et liidu siseveelaevade sõidukõlblikkuse tunnistused, mis tõendavad iga liiki laevade täielikku vastavust tehnilistele nõuetele, kehtivad kõigil ELi siseveeteedel, sealhulgas Reinil, ning et Reini sõidukõlblikkuse tunnistused kehtivad kõigil ELi siseveeteedel. Üldiselt on Reini laevakontrolli eeskirjades sisalduvad nõuded inkorporeeritud direktiivi lisades sätestatud tehnilistesse nõuetesse.

Siiski on raske tagada kooskõla kahe õiguskorra vahel, kuna kumbagi reguleeritakse oma normide ja menetlustega. Õiguskindluse säilitamise huvides ja võrdsete tingimuste saavutamiseks on vaja liikuda ühtse tehniliste standardite kogumi suunas.

Kõnealuse direktiivi läbivaatamise peamised põhjused on lihtsustada otsuste tegemist siseveelaevade tehniliste standardite kohta ning ühtlustada nii ELi kui CCNRi kehtestatud tehnilised standardid.

Nende eesmärkide saavutamiseks lõi CCNR 2015. aasta juunis rahvusvahelise organi CESNI (Comité européen pour les standards dans le domaine de la navigation intérieure), et koostada siseveelaevade ühtlustatud tehnilised standardid. CESNI võttis oma esimese siseveelaevade tehnilise standardi vastu novembris 2015, tänu millele oli seega võimalik viidata direktiivis sellele standardile enne direktiivi lõplikku vastuvõtmist ja avaldamist.

ELi seadusandluses hakatakse hilisematele CESNI tehniliste standardite versioonidele viitama delegeeritud õigusaktide abil.

3. Märkused nõukogu seisukoha kohta

Nõukogu tehtud muudatustest enamiku eesmärk on muuta direktiiv selgemaks ja parandada selle rakendamist. Need põhinevad kümne aasta jooksul alates direktiivi kohaldamisest saadud kogemustele.

Peamised muudatused nõukogu seisukohas on järgmised.

Artiklid on ümber jaotatud temaatilistesse peatükkidesse, mis muudab direktiivi selgemaks. Komisjoni taotlusel nõustus nõukogu mitte muutma lisades esitatud tehnilisi nõudeid nii, et nendes viidataks CESNI standardile, mis võeti vastu nõukogus peetud arutelude käigus 2015. aasta novembris (vt eespool). Nõukogu viis mõned täiendavad üksikasjalikud menetlusküsimused II lisast üle direktiivi põhiteksti lisaks neile, mis juba viidi üle komisjoni ettepanekus.

Nõukogu on kasutanud võimalust ajakohastada siseveeteede liigitust I lisas. Rootsi on sisestanud oma liigituse ja lisanud seega oma siseveed direktiivi kohaldamisalasse.

Nõukogu on muutnud ka artiklit 30, milles loetletakse need liikmesriigid, kes on direktiivi kohaldamisalast välja jäetud, kuna neil ei ole siseveeteid või seal ei kasutata siseveesõidukeid märkimisväärses ulatuses. Ülejäänud liikmesriigid on direktiiviga hõlmatud.

Vastavalt arvamusele, mille esitas Euroopa andmekaitseinspektor, kellega komisjon nõukogu palvel konsulteeris, on karmistatud andmekaitsesätteid seoses Euroopa siseveelaevade andmebaasiga. Direktiiv hõlmab nüüd mõningaid olulisi aspekte isikuandmete töötlemise kohta (töödeldud andmete kategooriad, töötlemise põhjused, andmete vastuvõtjad ja ajavahemik, mille jooksul andmeid säilitatakse). Lisaks on komisjonile antud volitused võtta delegeeritud õigusaktidega vastu õigusnorme andmebaasi toimimise kohta.

Väike õiguslik vastuolu direktiiviga 2009/100/EÜ, mistõttu kohaldamisalad kattusid, on direktiivi 2009/100/EÜ muutmisega kõrvaldatud.